ບໍລິສັດໄຟຟ້າຍີ່ປຸ່ນ ປະກາດແຜນການ ຍຸດຕິວິກິດການນີວເຄລຍ
ບໍລິສັດໄຟຟ້າຍີ່ປຸ່ນ ປະກາດແຜນການຍຸດຕິ ວິກິດການນີວເຄລຍ ພາຍໃນ 6 ຫາ 9 ເດືອນຂ້າງໜ້າ.
ບໍລິສັດຄວບຄຸມການຮົ່ວໄຫລຂອງກໍາມັນຕະພາບລັງສີອອກ ຈາກໂຮງໄຟຟ້ານີວເຄລຍທີ່ໄດ້ຮັບຄວາມເສຍຫາຍໃນພາກ ຕາເວັນອອກສຽງເໜືອຂອງຍີ່ປຸ່ນກ່າວໃນວັນອາທິດມື້ນີ້ວ່າ ທາງບໍລິສັດຫວັງວ່າຈະຄວບຄຸມວິກິດການໃຫ້ເສັດສິ້ນລົງໄດ້ ພາຍໃນ 6 ຫາ 9 ເດືອນໜ້າ ທ່ານ Tsunehisa Katsumata ປະທານບໍລິສັດໄຟຟ້າຍີ່ ປຸ່ນຫລື TEPCO ກ່າວຕໍ່ກອງປະຊຸມຖະແຫລງຂ່າວວ່າ ບໍ ລິສັດ TEPCO ວາງແຜນຈະເຮັດໃຫ້ພວກເຕົາແຍກນີວ ເຄລຍທັງໝົດທີ່ໄດ້ຮັບຄວາມເສຍຫາຍທີ່ໂຮງໄຟຟ້ານີວ ເຄລຍFukushima Daiichi ກັບຄືນມາສູ່ສະພາບທຸ່ນທ່ຽງ ອັນທີເອີ້ນກັນວ່າ Cold Shutdown ນັ້ນ ການເອົາບາດກ້າວບັ້ນຫລ້າສຸດໃນແຜນການດັ່ງກ່າວກໍຈະ ແມ່ນຄຸ້ມກັນພວກເຕົາແຍກນີວເຄລຍທັງໝົດກີດກັນບໍ່ໃຫ້ ກໍາມັນຕະພາບລັງສີຮົ່ວໄຫລອອກອີກ ແລະອະນຸມັດໃຫ້ ພວກຊາວບ້ານຊາວເມືອງຕ່າງໆທັງໝົດກັບຄືນສູ່ບ້ານເກີດ ເມືອງນອນຂອງເຂົາເຈົ້າໄດ້ ນອກນັ້ນທ່ານ Katsumata ຍັງໄດ້ຂໍຂະມາໂທດຕື່ມອີກຄັ້ງນຶ່ງກ່ຽວກັບໄພພິບັດນີວເຄລຍທີ່ກໍາລັງດໍາເນີນໄປຢູ່ນີ້ ໂຮງໄຟຟ້ານີວເຄລຍດັ່ງກ່າວໄດ້ຮັບຄວາມເສຍຫາຍຈາກໄພແຜ່ນດິນໄຫວແລະຄື້ນຟອງຍັກຊຸນາມິທີ່ຮ້າຍແຮງໃນວັນທີ 11 ມີນາເດືອນແລ້ວນີ້ ຊຶ່ງໄດ້ສ້າງຄວາມເສຍຫາຍເຮັດໃຫ້ກໍາມັນຕະພາບລັງສີຮົ່ວໄຫລສູ່ສິ່ງແວດລ້ອມແລະບັງຄັບໃຫ້ພວກຊາວບ້ານຊາວເມືອງທັງຫລາຍຕ້ອງປະບ້ານປະເຮືອນຂອງເຂົາເຈົ້າໄປ